ጃፓን በታክስና በኢንቨስትመንት መስኮች ከኢትዮጵያ ጋር የሁለትዮሽ ግንኙነት ለመመሥረት ፍላጎት አሳየች
በሁለት ምዕራፎች ተከፍሎ ላለፉት ስምንት ዓመታት ሲካሄድ የቆየውን የኢንዱስትሪ ፖሊሲ ምክክር ፎረም ወደ ሦስተኛው ምዕራፍ ለማስቀጠል በተካሄደው የመንደርደሪያ ስብሰባ ወቅት፣ ጃፓን ከኢትዮጵያ ጋር የተደራራቢ ታክስ አሠራርን ለማስቀረት የሚያስችልና የኢንቨስትመንት ግንኙነትን የሚያጠናክር ስምምነት ማድረግ እንደምትፈልግ የጃፓን ምሁራን  ገለጹ፡፡በጃፓኑ ፕሮፌሰር ኬንቺ ኦህኖ የተመራው የጃፓን ቡድን ከኢትዮጵያ ወገን በጠቅላይ ሚኒስትሩ የኢኮኖሚ አማካሪ አቶ ነዋይ ገብረአብ ከተመራው የኢትዮጵያ ባለሥልጣናት ቡድን ጋር በተወያዩበት ወቅት ፕሮፌሰሩ እንዳስታወቁት፣ ምንም እንኳ ጃፓን በኢትዮጵያ ያስመዘገበችው ኢንቨስትመንት ዝቅተኛ ቢሆንም በሁለቱ አገሮች መካከል የሁለትዮሽ ስምምነት እንዲደረግ ፈቃደኛ ሆናለች፡፡ላለፉት ስምንት ዓመታት በጃፓን መንግሥት አማካሪዎችና በኢትዮጵያ ከፍተኛ ባለሥልጣናት ሲካሄዱ የቆዩት የኢንዱስትሪ ፖሊሲ ምክክሮች ያመጧቸውን ለውጦች ለሪፖርተር ያብራሩት የኢንዱስትሪ ሚኒስትር ዴኤታው አቶ ታደሰ ኃይሌ፣ ምሁራኑ ከዕቅድ ሰነድ ዝግጅት ጀምሮ ባሉት ዝርዝር የኢንዱስትሪ መስኮች ላይ ለመንግሥት በርካታ ግብዓቶችን ሲሰጡ ቆይተዋል፡፡ መንግሥት ከጃፓኖች በሚቀርብለት ምክረ ሐሳብ በመነሳትም፣ የጥቃቅንና አነስተኛ ተቋማትን በኢንዱስትሪ ለማደራጀት፣ ካይዘን የተባለውን የጃፓኖች የአሠራርና የአመራር ፍልስፍና ለመተግበር፣ የወጪ ንግድ ማስፋፊያና፣ የምርትና የአመራረት ጥራትን ለማስጠበቅ እንዲሁም በኢንዱስትሪ መስክ የሠለጠነ የሰው ኃይል ለማፍራት አቶ ታደሰ ከዘረዘሯቸው የጃፓን ምክረ ሐሳቦች መካከል ይጠቀሳሉ፡፡ፕሮፌሰር ኦህኖና ባለቤታቸው ዶ/ር ኢዙሚ ኦህኖ ከሌሎች ጃፓናውያን ምሁራን ጋር በመሆን መንግሥት የቀደመውንና አሁን እየተተገበረ የሚገኘውን የአምስት ዓመቱን የዕድገትና ትራንስፎርሜሽን ዕቅድ ሲያዘጋጅም፣ ምሁራኑ አስተያየታቸውን በመስጠት መካተት ይገባቸዋል ያሏቸውን ሐሳቦች በመሰንዘር ጭምር ሲሳተፉ ቆይተዋል፡፡ለሦስተኛ ዙር እንዲካሄድ የሚታሰበው የኢንዱስትሪ ዘርፍ ምክክር ፎረምም በጃፓን በኩል አዳዲስ የተባሉና የኢትዮጵያ ባለሥልጣናት ቢቀበሏቸው የተባሉ ዓላማዎች ቀርበዋል፡፡ በዚህ መሠረት ስትራቴጂካዊ በሆኑ የኢኮኖሚ መስኮች ላይ የማኔጅመንት አቅምን መገንባት፣ ሻምፒዮን ኩባንያዎችንና ሻምፒዮን ምርቶችን መፍጠር፣ የውጭ ኩባንያዎችን ከአገር ውስጥ ኢንቨስተሮች ጋር እንዲጣመሩ ማስቻል፣ ለጃፓን ኩባንያዎች የኢንቨስትመንትና የብድር አገልግሎቶችን ማመቻቸት የኢትዮጵያ መንግሥት ሊተገብራቸው ይገባል ተብለው የቀረቡ ሐሳቦች ናቸው፡፡እነዚህን ጨምሮ የሁለትዮሽ የትብብር ስምምነትቶች በሁለቱ አገሮች መካከል እንዲፈረሙ በሁለቱም ወገን ፍላጎት መኖሩ ቢገለጽም፣ በተለይ በተደራራቢ ታክስና ቀረጥ ማስቀረት ረገድ ኢትዮጵያ ስታቀርብ የቆየችውን የስምምነት ጥያቄ ጃፓን ችላ ብላ መቆየቷን ፕሮፌሰር ኦህኖ ለሪፖርተር በሰጡት ማብራሪያ አስታውቀዋል፡፡ ይሁንና በአሁኑ ወቅት የኢትዮጵያ ጥያቄ ምላሽ እንዲያገኝ የሚያስችል ይሁንታ ከጃፓን በመገኘቱ የሁለትዮሽ ስምምነቱ ሊደረግ የሚችልበት ጊዜ ሩቅ እንዳልሆነ ፕሮፌሰሩ ጠቅሰዋል፡፡በሌላ በኩል በሁለቱ አገሮች መካከል የነበረውን ግንኙነት ወደ ላቀ ደረጃ ለማድረስና ትብብሩን የበለጠ ለማጠናከር አስችለዋል በማለት ጃፓን ለውጭ ዜጎች የሚሰጠውን ከፍተኛ የክብር ሜዳይ ለአቶ ነዋይ ገብአረብ ሸልማለች፡፡ አቶ ነዋይ በጃፓንና በኢትዮጵያ መካከል በዓመት ሁለት ጊዜ ሲካሄዱ የቆዩቱን የኢንዱስትሪ ፖሊሲ ምክክሮች ሲመሩ ቆይተዋል፡፡ በመሆኑም በኢትዮጵያ የጃፓን ባለሙሉ ሥልጣን አምባሳደር ካዙሂሮ ሱዙኪ ‹‹ዘ ኦርደር ኦፍ ዘ ራይዚንግ ሰን›› የተባለውን ከፍተኛ ኒሻን ለአቶ ነዋይ አበርክተውላቸዋል፡፡እ.ኤ.አ. ከ1875 ጀምሮ በጃፓን መንግሥት ሲሰጥ የቆየ ቀደምት ሽልማት ሲሆን፣ አቶ ነዋይ ከጃፓኑ ብሔራዊ የየፖሊሲ ጥናቶች ድኅረ ምረቃ ኢንስቲትዩት ጋር በመሠረቱት ግንኙነት ሙያዊ ልውውጦች እንዲደረጉ ማስቻላቸውን የጃፓን ኤምባሲ አስታውቋል፡፡ በሙያቸው የኢኮኖሚ አማካሪ በመሆን የቀድሞውን ጠቅላይ ሚኒስትር መለስ ዜናዊና ጠቅላይ ሚኒስትር ኃይለ ማርያም ደሳለኝን እያማከሩ የሚገኙት አቶ ነዋይ፣ የኢትዮጵያ ብሔራዊ ባንክ የቦርድ ሰብሳቢ በመሆኑም እየሠሩ ይገኛሉ፡፡  